Riana Pretorius ‘dankbaar vir gebede’ tydens ontvoeringRiana Pretorius. (Foto: Facebook) Die biokinetikus van Gqeberha wat verlede maand voor haar werkplek ontvoer is en ŉ week later ongedeerd gevind is, het Vrydag haar stilte op sosiale media verbreek. Riana Pretorius het in ŉ kort boodskap op haar Facebookblad geskryf dat sy en haar gesin dankbaar is vir ieder en elke gebed tydens haar ontvoering. “Baie dankie vir almal se gebede. Dit het gekom net toe ons dit die nodigste gehad het,” skryf sy. “Ons voel steeds nederig en dankbaar vir al die ondersteuning van ons familie en vriende gedurende hierdie moeilike tyd. Dit is die wonderlike optrede van ander mense wat ons die meeste van die tyd aan die gang hou.” Pretorius sê haar en haar gesin se lewens is heeltemal op hul koppe gekeer sedert die ontvoering. “Maar ons kom weer op dreef en sien uit na die toekoms.” Pretorius is vroeër vandeesmaand deur mans gegryp en in ŉ voertuig buite die Newton- mediese sentrum ingedwing. ŉ Week later het die Valke bevestig dat sy weer tuis is, maar wou nie verdere besonderhede verskaf nie. Ander nuusblaaie het berig dat ŉ losprys vir Pretorius geëis is, maar kapt. Yolisa Mgolodela, woordvoerder van die Valke, wou nie die bewerings bevestig nie. Mgolodela kon Saterdag nie dadelik bereik word vir verdere kommentaar oor die saak nie. Sy het wel destyds bevestig dat Xolisile Rawutini (40) in hegtenis geneem is vir sy beweerde betrokkenheid by Pretorius se ontvoering. Hy het reeds in die hof verskyn en sal na verneem word volgende week weer moet verskyn vir sy borgtogaansoek. Rawutini staan tans tereg op aanklagte van die onwettige besit van ŉ vuurwapen en ammunisie. Pretorius se ontvoering word egter nie vermeld nie.